LØGUMKLOSTER: Politiet ser med stor alvor på et groft og voldeligt overfald, som en ung kvinde blev udsat for onsdag aften i Løgumkloster.

Ifølge anmeldelsen blev den 15-årige antastet og overfaldet af tre udenlandsk udseende mænd. Det skete kort før klokken 20 i området Storegade/Vestergade/Slotsgade tæt på Kirkens Korshærs genbrugsbutik.

Den unge kvinde var ude for at lufte sin hund, da hun pludselig blev antastet af de tre mænd, som hun hverken kendte eller havde set før. Helt uden forvarsel eller grund blev kvinden angrebet og blev slået med knytnæver og sparket. Muligvis var det hendes hund, der begyndte at bide fra sig, der forhindrede, at situationen udviklede sig yderligere. Efter overfaldet løb mændene fra stedet.

Ifølge Jens Peter Rudbeck, efterforskningsleder og talsmand for Syd- og Sønderjyllands Politi, Sønderborg, har politiet foreløbig ikke meget at gå efter.

- Så vi efterlyser vidner til episoden, siger han.